|  |  |
| --- | --- |
| ujmegye | Hajdú-Bihar Vármegye Önkormányzatának  Közgyűlése |

|  |  |
| --- | --- |
| **KÖZGYŰLÉSI ELŐTERJESZTÉS** | **5.** |

|  |  |
| --- | --- |
| **Előterjesztő:** | Pajna Zoltán, a Közgyűlés elnöke |
| **Tárgy:** | Tájékoztató „A hajdú hagyományok nyomában” című, TOP-5.3.2-17-HB1-2018-00001 azonosítószámú projekt előrehaladásáról |
| **Készítette:** | Szőnyi Sándorné |
| **Véleményező bizottság:** | Fejlesztési, Tervezési és Stratégiai Bizottság |

**Tisztelt Közgyűlés!**

A közgyűlés az előterjesztés tárgyát képező projekt előrehaladásáról legutóbb a 2023. június 30.-án megtarott ülésnapján kapott tájékoztatást az egyéb hazai uniós forrásból megvalósuló projektjeink mellett, azonban a projektben – annak jellegénél fogva – az azóta eltelt időszakban is számos tevékenységet valósítottunk meg, mely indokolja a közgyűlés ismételt tájékoztatását. Mindennek megfelelően a 2023. júniusától tartó időszakban történt előrehaladásról a következő tájékoztatást adom:

1. **AGÓRA tudományos élményprogramok**

A projekt megvalósítása keretében célul tűztük ki, hogy biztosítsuk elsődlegesen a megye oktatási és nevelési intézményeinek gyermekei, tanulói részére a lehetőséget, hogy „Edukációs előadások és bemutatók” alkalmával érdekes és innovatív, tudományos alapú kísérleteken, bemutatókon keresztül szerezzenek ismereteket környezetükről. Kelet-Magyarországon és így Hajdú-Bihar vármegyében kizárólag az Agóra Közhasznú Nonprofit Kft. kínált a célokhoz, szándékokhoz illeszkedő összetett, egyedülálló, szerteágazó tudományos edukációs programokat a lakosság számára.

Önkormányzatunk ezért az Agóra Tudományos Élményközpont programjaira ingyenes látogatás biztosítására kötött szerződést. Az Élményközpont programjait a megyéből bárki díjmentesen látogathatja egy alkalommal, ennek egyetlen feltétele, hogy bejelentkezzen a https://www.agoradebrecen.hu/bejelentkezes/ link alatt. Az ingyenes látogatás lehetősége a rendelkezésre álló keret függvényében - 3 alkalommal történő módosítás után - 2023. szeptember 30-ig áll fenn. A rendkívül sikeres a programra tekintettel 6 800 főről 19 000 főre emeltük a létszámkeretet.

1. **Hajdú-Bihar Megye Puzzle**

2022. év augusztusában elkészült Hajdú-Bihar vármegye alapterületéhez igazodó, a megyében található valamennyi település nevét, és a települések belterületének szerkezetét ábrázoló grafikát tartalmazó minőségi anyagú és kivitelezésű puzzle. A játék alkalmas a megye településeinek és az egész megye területének megismerésére, ezáltal identitáserősítő, hagyományőrző értéket közvetít, továbbá közösségi élményt nyújt.

A 150 db puzzle 2022-ben átadásra kerül magánszemélyek és szervezetek részére. A nagy sikerre való tekintettel 2023-ban újabb 150 db puzzle-t készíttettünk, melyből 2023. júniusától 7 db került átadásra.

1. **Kiadványok**

2022-ben elkészültek a Reformátusok Hajdú-Bihar megyében (8000 db), Görögkatolikusok Hajdú-Bihar megyében (4000 db), Római katolikusok Hajdú-Bihar megyében (4000 db) és Hajdú-Bihar Megye Legendáriuma (2000 db) elnevezésű kiadványok.

A kiadványokból azóta az alábbi darabszámokat adtuk át szervezetek és magánszemélyek részére:

* Reformátusok Hajdú-Bihar megyében 4189 db
* Görögkatolikusok Hajdú-Bihar megyében 2136 db
* Római Katolikusok Hajdú-Bihar megyében 1677 db
* Hajdú-Bihar Megye Legendáriuma 1107 db

A nagy érdeklődésre való tekintettel 2023-ban újabb 2000 példányt készíttettünk a Hajdú-Bihar Vármegye Legendáriuma kiadványból.

A Hortobágyi Nemzeti Park Igazgatóságával való együttműködésünk lehetőséget biztosított a „Pásztortüzek a Hortobágyon” című könyv kiadására. A könyv kéziratát és fotódokumentációját a Nemzeti Park ingyenesen biztosította számunkra. A szerkesztési és nyomtatási feladatok (3 000 példány) elvégzéséhez a szolgáltató közbeszerzési eljárásban került kiválasztásra (Projektor RD Kft). A kiadvány szerzője Dr. Aradi Csaba, a Nemzeti Park nyugalmazott igazgatója.

*„A könyv a hortobágyi puszták életébe enged bepillantást. A szerző a tűz fellobbanása és kihunyása között huszonöt pásztortűz során meséli el a Hortobágy múltját, s a jövőben bízva beszél a jelenéről is. Képeskönyv és mesekönyv egyben, mely rengeteg tudást közvetít olvasmányos formában. A puszta hangulatát idézi, érzéseket közvetít, ugyanakkor tényeket is elénk tár, a pásztorélet nehézségeit, kemény valóságát.”*

A kiadványok 2023. augusztusában készültek el. A Nemzeti Parknak 1000 db tiszteletpéldány átadásra került. A további példányokat a településeken működő civil szervezeteknek, intézményeknek és önkormányzatoknak juttatjuk el.

1. **Rendezvények (hagyományőrző programok, gyermeknapok, családi napok, fényfestéshez kapcsolódó programok stb.)**

„A hajdú hagyományok nyomában” elnevezésű rendezvénysorozatot, a megye különböző településein, 2022-ben 13 helyszínen (Kaba, Sárrétudvari, Hajdúszoboszló, Debrecen, Hajdúböszörmény, Hajdúdorog, Hosszúpályi, Hajdúnánás, Komádi, Nyíradony, Nádudvar, Fülöp és Derecske), 2023-ban 2 helyszínen (Berettyóújfalu és Vámospércs) valósulhatott meg.

A programokon kb. 32 000 fő vett részt.

A forrásemelés eredményeképp 2023-ban saját szervezéssel további sikeres programokat valósíthattunk meg:

1. A **Családi Napokat 8** helyszínen **9 970** fő látogatta. A hagyományőrző programokat a településen működő civil szervezetek bemutatkozásával, színvonalas gyermekelőadásokkal és szórakoztató könnyűzenei és népzenei előadókkal színesítettük. Fellépőink voltak pl. BON-BON, Bikini, Kormorán, NOX, Cimbali Band együttesek, Radics Gigi, Kökény Attila, Kamarás Iván, Szandi, Bereczki Zoltán stb.



1. **Épületfestés és a hozzá kapcsolódó kiegészítő programok**: 2022-ben elkészült a több, mint 8 perces animációs kisfilmünk, melyeket a vármegye 10 településének ikonikus épületére kívántuk levetíteni. Az animáció a magyar pásztorkultúra elemeit és különböző magyar motívumokat mutatja be. A vetítések előtt közönséget hívogató színpadi programokat mutattunk be. Egy-egy szórakoztató program után látványos tánc show és tűzzsonglőr produkció szórakoztatta a programra kilátogatókat. A kisfilm a hozzá komponált zenei kísérettel valamennyi résztvevő tetszését elnyerte. Olyannyira, hogy a tervezett 10 vetítés mellett további, még legalább 3 bemutatóval készültünk.

Az épületfestéseken és a hozzájuk kapcsolódó programokon júniustól 6 helyszínen 5300 fő vett részt.



1. **Népzenei előadásokat 2023-ban** 11 helyszínen 1075 fő részvételével valósítottunk meg. A siker biztosítéka Tordai Zoltán és zenekara volt. A sokak által ismert népzenei dallamok mellett elkápráztatták az operettrajongók táborát is.

2023. júniusától felléptek Furta (06.08.), Biharnagybajom (06.15.), Fülöp (06.25.), Tiszacsege (07.06.) és Vámospércs (07.16.) településeken.

1. Igény mutatkozott a világzenét kedvelők körében **Kultúr Estek** megrendezésére. 4 alkalommal (Hajdúsámson, 07.15.; Létavértes, 07.21.; Nyíradony, 08.19.; Sárrétudvari 09.09.) 910 fő részvételével mutathattuk be St. Martin előadásait. 1 alkalommal látványos operett estet mutattunk be a Csokonai Színház művészeinek és a Valcer Táncstúdió táncosainak előadásában. Kokadon 200 fő vett részt a rendezvényen.
2. **Táncházprogramok, mesefoglalkozások, interaktív zenés gyermekprogramok**

A gyermekeknek színes programokat kínáltunk:

1. **Táncházprogramok**

A vármegye 10 településén, helyszínenként 3 alkalommal néptáncokat tanulhattak a gyermekek és fiatalok. Az utolsó alkalmakon élő népzenei kísérettel mutathatták be a tanultakat. A vármegyére jellemző táncokat a Debreceni Népi Együttes táncosai oktatták.

2023-ban a táncház programokon 1 153 fő vett részt.

Júniustól az alábbi helyszíneken valósultak meg táncház programjaink:



1. **Mesefoglalkozás**

Szintén a kicsinyeknek kedveztünk az élőszavas mesemondást és feldolgozást tartalmazó programsorozatunkkal. 33 helyszínen 933 fő vett részt.

Júniustól az alábbi helyszíneken jártak mesemondóink:

|  |  |  |
| --- | --- | --- |
| Mesefoglalkozás helyszín | Időpont | Résztvevők száma (fő) |
| Létavértes | 2023.06.12 | 28 |
| Monostorpályi | 2023.06.12 | 24 |
| Hajdúszovát | 2023.06.13 | 25 |
| Ebes | 2023.06.13 | 48 |
| Ártánd | 2023.06.14 | 15 |
| Nagykereki | 2023.06.14 | 13 |
| Téglás | 2023.06.15 | 40 |
| Hajdúdorog | 2023.06.15 | 30 |
| Esztár | 2023.06.16 | 23 |
| Újléta | 2023.06.19 | 19 |
| Vámospércs | 2023.06.19 | 37 |
| Mezősas | 2023.06.20 | 7 |
| Berekböszörmény | 2023.06.20 | 25 |
| Kismarja | 2023.06.21 | 15 |
| Körösszakál | 2023.06.22 | 32 |
| Magyarhomorog | 2023.06.23 | 15 |
| Püspökladány | 2023.06.23 | 100 |
| Szerep | 2023.06.23 | 26 |
| Csökmő | 2023.07.03 | 35 |
| Mindösszesen | | 557 |

1. **Táborok**

Gyermek tábort 15 alkalommal 301 fő részvételével és felnőtt alkotótábort 1 alkalommal 22 fő részvételével valósítottunk meg.

**A táborok kiemelkedő célja volt, hogy a fiatalok megismerjék a magyar kulturális örökségre jellemző sajátosságokat, mindezt** az alkotás nyújtotta élménnyel különböző technikákon keresztül.

**A táborok tematikáinak tartalma:** helyi értékek megismerése, a hagyományok felelevenítése, a vármegyei identitás erősítése. Az alkotás mellett a közösségi együttlét erősítése szabadidős programok által.



1. **Eszközbeszerzés**

2022. szeptemberében beszerzésre került:

- 2 db 3 DLP chipes projektor (Panasonic PT-RZ21 KEJ; Panasonic ET-RFD60)

- a projektorhoz kapcsolódó 2 db optika készlet (Panasonic: ET-D3LEW60; ET-D3LEW10; ETD3LES20)

- Video Mapping szofter (Lightform LFC Kit)

- Media player (2 db ASUS Vivobook Pro 16x)

- 2 db kábel készlet (PT-871/2XR-KIT; HMDI/HDMI 0,9m kábel, USB-C/HDMDI 0,9 m kábel; 30 m CAT6 kábel, 25 m tápkábel)

- 2 db kábeltaposókészlet + tároló, szállító kaloda (Adam Hall AD-86100; Adam Hall AD-85BOX2)

2023. évben beszerzésre kerül (szerződéskötés folyamatban):

* mobiliák: rendezvénypad garnitúra, 3 x 3 m-es rendezvénysátor, 6 x 3 m-es rendezvénysátor, rakásolható rendezvény szék;
* színpadfedés: 8 m x 6 m x 7,5 m-es belméretű színpadfedés, hátrafelé lejtő, leengedhető kivitelben, B1-es min. 650gr/m2 szürke vagy fehér ponyvával;
* vizuáltechnikai eszközök: 1 db cserélhető objektíves, tükör nélküli, min. 24 MP-es fényképezőgép,1 db 70-350 mm F:4.5-6.3 G OSS objektív, 1 db fényképezőgép-tartozék készlet, 1 db képkeverő, 1 db monitor a képkeverőhöz, 1 db szállító konténer a képkeverőhöz és a monitorhoz, 2 db prezentációs monitor szett, 2 db notebook, 1 db jelkezelőszett.

Kérem a közgyűlést a határozati javaslat elfogadására.

**HATÁROZATI JAVASLAT**

Hajdú-Bihar Vármegye Önkormányzata Közgyűlése a Hajdú-Bihar Vármegye Önkormányzata Közgyűlése és Szervei Szervezeti és Működési Szabályzatáról szóló   
4/2023. (IV. 3.) önkormányzati rendelet 18. § (1) bekezdés c) pontja alapján, a TOP-5.3.2-17-HB1-2018-00001 azonosító számú „A hajdú hagyományok nyomában” című projekt előrehaladásáról szóló tájékoztatót elfogadja.

**A határozati javaslat elfogadása egyszerű többséget igényel.**

Debrecen, 2023. szeptember 22.

|  |
| --- |
| **Pajna Zoltán** |
| **elnök** |

Az előterjesztés a törvényességi követelményeknek megfelel:

Dr. Dobi Csaba

jegyző